
Avram Iancu s-a născut la Vidra de Sus în anul 1824. Părinţii se numeau Alexandru şi Maria. Tatăl lui Avrămuţ, cum i se spunea în familie, era gornic, un fel de primar al zilelor noastre şi avea o avere considerabilă pentru acele vremuri: 12 vaci cu lapte, 12 boi de jug, 4 cai, 70 de oi, 30 de porci şi mult pământ.

  Iancu a mai avut un frate, mai mare cu 4 ani decât el, care a terminat seminarul teologic la Sibiu. Acesta a fost popă în sat până a murit. Părintele şi-a dorit ca fii săi să ajungă oameni învăţaţi aşa că i-a trimis la şcoală. Avram şi-a început învăţătura la Câmpeni, a continuat-o la Zlatna, iar liceul şi Facultatea de drept la Cluj. Pretutindeni s-a remarcat ca un elev bun la învăţătură.

Încă din copilărie, tânărul s-a remarcat printr-o sensibilitate cu totul aparte, milă pentru săraci, un simţ al dreptăţii şi al onoarei care nu s-a diluat niciodată. Avrămuţ era un băiat vesel şi vioi. Îi plăcea să joace şi să alerge. 

În curtea casei părinteşti se afla un pietroi mare, îi spuneau bumbuleu peste care erau aplecaţi şi bătuţi la spate de către jandarmi ţăranii iobagi care nu reuşeau să-şi îndeplinească zilele de robotă sau nu-şi achitaseră datoriile către fisc. Asemenea scene la care asistă îl revoltă şi într-o zi îi strigă tatălui:”Până când, tată?”
Moţii trăiau greu în acele timpuri şi tot greu îşi vor duce traiul şi peste un secol. Pământul era pietros şi producea puţin. Bucatele se aduceau de la ţară în desagi pe cai. Iarna, când îngheţa Arieşul, aduceau bucatele şi sarea cu sania pe Arieş. Când era foamete, moţii mâncau tărâţe, uneori coajă de arbore fiartă în lapte. Pâinea era o delicatesă de sărbători.

Revoluţia de la 1848 a adus moarte, frică, durere şi foamete. Vieţile oamenilor au fost răvăşite. Încă din primăvară a plouat atât de mult, încât, toate pâraiele au ieşit din matcă. Grădinile din lunci au fost umplute de mâl, iar semănăturile compromise.

Refugiaţi din calea honvezilor, oamenii din Soharu s-au retras cu vitele, cergile şi alimentele pe care au reuşit să le ia în grabă în pădure. Maria Simina din Soharu povestea că femeile stăteau cu palmele lipite de gura copiilor de ţâţă pentru a-i împiedica să plângă. O femeie a fost obligată să fugă şi să lase mălaiul care se afla la copt în cuptor. Pe masă erau blidele cu lapte. După trecerea honvezilor, când s-a întors acasă, au constatat că honvezii mâncaseră laptele şi mălaiul, iar blidele le-or spurcat.

Oamenii şi-au găsit adăpost pe galeriile de mină. Elena Bucureştean din Abrud relatează: “Buna avea pe timpul revoluţiei cam 13-14 ani. Zicea că fugiseră cu toţii şi se ascunseseră într-o baie. De acolo trebuiau să vină pe rând în Abrudsat după mâncare. Într-o zi au trimis-o pe ea şi la întoarcere pe Dealul Băieşilor s-a întâlnit cu doi unguri. De frică pentru că ştia că ungurii îi omoară pe români s-a lăsat în genunchi şi plângând în hohote a început să se vaite: Ioi, Işten!, Ioi, Işten! Pentru că altă vorbă nu ştia în ungureşte şi aşa a reuşit să scape”. Dar şi românii îi triau pe cei care se refugiau în tabăra lor punându-i să spună Tatăl Nostru. Cine nu ştia rugăciunea era considerat ungur şi risca să fie împuşcat. Dacă ungurii îi întâlneau pe români îi omorau şi nici românii nu se lăsau mai prejos.

Maria Horga din satul Muşca povestea:"Când or vinit honvezii în satele noastre de la munte, or pustiit totul în calea lor. Oamenii fugeau pe unde puteau şi îşi ascundeau ce aveau în pădure şi prin te miri ce mnezuini. … în Muşca or pustiit tot ce le-o stat în cale, ca tătarii, or luat femei, copii, bătrâni şi i-or dus şi i-or omorât. Îl cutau peste tot pe Iancu". Gheorghe David din Bucium Şasa povestea cum femeilor din satul Presaca li s-a făcut milă de un copil de ungur şi l-au ascuns în cocină. După ce o trecut revoluţia l-or scos la iveală. Ajuns la maturitate acel om a ajuns deputat şi a băgat trenul la Zlatna. Zamfira Bobar din Sohodol povestea cum pe lângă drum erau femei unguroaice moarte, iar copiii mici se urcaseră pe ele ca să sugă ţâţă.

Savuros este episodul povestit de Alexandrina Faur din Abrud. În jurul Abrudului se dădeau lupte grele între cetele lui Iancu şi trupele de honvezi. Primarul oraşului poruncise unui slujbaş al primăriei să se urce în turnul bisericii greco-catolice pentru a-l anunţa care tabără are sorţi de izbândă. Primarul avea pregătiţii la îndemână cioarecii şi cămaşa buciumănească, dar şi haine nemţeşti. În funcţie de cine urma să câştige lupta, primarul era pregătit să se îmbrace cu repeziciune. Slujitorul îi striga când: "cioarecii domn' primar! , când nădragii domn' primar!" După ce ecoul revoluţiei s-a stins, primarul a rămas de ciufală.

Considerat un pericol, Iancu a fost urmărit de autorităţi care au încercat să-l lichideze. După Adunarea de la Blaj, Avram Iancu a petrecut, un timp retras la casa părintească. O companie de honvezi din Aiud a fost trimisă cu scopul de a-l prinde şi a-l împuşca. Anunţat cu o oră înainte de sosirea honvezilor, Iancu se ascunde în peşterile de la izvorul Crişului Alb. Timp de 2 săptămâni s-au făcut cercetări minuţioase în sat, au sechestrat vitele şi banii tatălui şi fratelui său.

După ce revoluţia a luat sfârşit, Iancu şi tribunii săi au fost persecutaţi. Urmărit, el s-a ascuns în mai multe locuri, ajutat de complicitatea oamenilor. Ascuns de oameni, anunţat din vreme se refugia în pădure sau în peşteri, iar noaptea dormea fie în vreo casă fie acoperit de iarba proaspăt cosită din ţarină. Iosif Trifon din Abrud relata: ”S-a întâmplat că au ajuns patrulele de urmărire fără să poată fi anunţat Iancu. Era seară şi se făcuse întuneric. Iancu se afla în casă şi stătea fără lumină. Soldaţii au ajuns la uşă au bătut, apoi au deschis şi au cercetat casa, împungând cu baionetele întunericul dinăuntru. N-au căutat după uşă, unde se ascunsese Iancu cu toporul în mână hotărât să se apere”.

Ana Andrieş din Câmpeni spunea că bunicul bărbatului ei l-o băgat pe Iancu într-o groapă, făcută în hambarul de grâu, şi acolo o stat până o vinit mama lui Iancu, noaptea, cu doi cai şi or fugit amândoi. Valeria Bădău confirmă că Iancu a fost ascuns şi în satul Lupşa într-o pivniţă. Ion Pripon din Cărpiniş relata că în ziua de Paşti au sosit jjândari în sat. „Iancu o ţâpat hainele de pe el şi s-o îmbrăcat în haine de hornar. S-o băgat sub on pod şi jândari or trecut peste pod şi s-or dus într-o parte. … atunci Iancu o scris o scrisoare şi o scris în ea aşa: Ce vă trâbă vouă? Meţi, că şi aşa nu găsiţi pe cine căutaţi, că nu sunteţi vrednici, nu sunteţi pregătiţi în studia vieţii! ” 

Pentru a-i induce în eroare pe urmăritori, mai mulţi martori din Abrud afirmă că Iancu punea la cal potcoave întoarse. Aşa făcea când venea spre Ţebea, dar şi când pleca pentru ca nimeni să nu ştie în ce parte merge.

După moartea tatălui, fratele său Ioan a pus stăpânire pe avere. A încuiat uşa casei şi nu l-a mai lăsat pe Avram Iancu să intre. Oamenii spuneau că Iancu a sărutat pereţii şi pragul casei părinteşti şi în noaptea aceea a dormit pe pragul încuiat al casei unde copilărise. Oamenii au aflat şi au venit să-l păzească ca nu cumva să facă un gest necugetat. Din ziua aceea nu a mai vizitat casa părintească şi nici pe frate nu l-a mai căutat. Oamenii îi ştiau situaţia, de aceea îl găzduiau şi îi dădeau de mâncare, dar Iancu nu abuza niciodată, stătea cel mult o săptămână, după care pribegea spre un alt prieten. Din delicateţe nu stătea prea mult pentru a nu fi o povară. Nefericirea şi destinul lui mişca sufletul moţilor până la lacrimi. El este eroul Apusenilor şi nu cred că va reuşi cineva să-i ia locul în sufletul şi în mentalul oamenilor.

Iancu căuta găzduire în casele oamenilor săraci. Nu se ducea în casele oamenilor bogaţi. Când venea la Abrud, Iancu trăgea la dascălul Teleguţ sau la Nini Tina. Casa dascălului a fost demolată în 1970. În casa Tinei era o laviţă pe care el se aşeza de fiecare dată, spune Lavinia Felea din Abrudsat. Tina vindea coci în târguri, era cofăriţă. Cumpăra făină albă de nula şi făcea colaci.  

Iancu avea mai multe gazde, fie că venea la Abrud fie că se îndrepta spre Brad. Când ajungea la Baltă Gheorghe sau la Teleguţ dormea în pod pe fân. Elena Goia din Abrud afirma că acolo îi plăcea lui să doarmă şi că nu voia să doarmă în casă. Mai zice că, tare frumos mai cânta Iancu din floieră că-ţi venea să plângi. Veturia Iliescu din Bucium Cerbu povestea cum moşul ei care avea 15-16 ani mergea cu Iancu la pescuit pe Arieş. Iosif Gomboş îşi amintea cum decurgea pescuitul la păstrăvi cu Iancu pe Arieş: "Ajunşi la locul de popas, eu aţâţam un foc, iar Iancu frigea păstrăvii, gustând mai întâi din rachiul pe care îl punea mama în traista cu merinde. După mâncare, Iancu îşi aprindea ţigara favorită, portorico, fredonând doine de jale. Eu plecam după apă rece. …când se întâmpla să întârzii, Iancu lua fluierul şi cânta marşuri ostăşeşti, ca un îndemn să grăbesc cu apa cea proaspătă de la izvor. Pe urmă ne culcam la umbră. Eu îl apăram de muşte şi de furnici, până adormeam şi eu".

Iancu nu rata niciodată târgurile mari de la Hălmagiu şi de la Lupşa. Când sosea la Lupşa trăgea în gazdă la Oprişa Mihăilă. Se aşeza la o masă cioplită din lemn de păr. Masa şi scaunul se află azi la muzeul din Lupşa. Când povestea despre Avram Iancu bătrânul avea lacrimi în ochi.

Uneori Iancu se ducea pe Muntele Mare unde erau mormintele oamenilor săi morţi în revoluţie. Stătea acolo mai multe zile. Stătea în genunchi, săruta ţărâna mormintelor, îşi cerea iertare şi vorbea cu morţii. Se întorcea în sat trist şi abătut, lua fluierul şi cânta cu jale de ţi se rupea inima. Oamenii îi respectau durerea, nu-i puneau întrebări, îl omeneau cu ce aveau. Era un amestec de sentimente în comportarea lor: respect, milă şi duioşie pentru cel care avea o soartă aşa de nefericită şi care se irosise fizic şi mintal încercând să obţină un trai mai bun pentru moţii lui. Moţii aveau o delicateţe deosebită în respectul pentru Iancu, nu îndrăzneau să-i răscolească nefericirea. Când venea la Luşa, la prietenul lui, se aşeza pe pietroiul de la poartă. Nu vorbea cu nimeni decât cu acesta. După câteva păhăruţe de vinars de cireaşă, Iancu îşi dezlega limba. Spunea:" Mai bine mi-ar odihnii oasele între ăi de pe Muntele Mare, că nu de moarte mi-a fost mie frică, ci de năcazul şi truda poporului acesta şi de nedreptatea ce i se face. Şi de aia mă doare sufletul, că suferinţa neamului ăstuia se trage de la oameni ca şi noi, şi-o mai trece o sută de ani şi-o mai cură sânge cât apa pă râu, atât va mai suferi poporul nostru până ce o ajunge la dreptatea cea adevărată".    

  Iosif Gomboş povestea cum cu o săptămână înainte de a muri, un om din sat, Ioan Toader, i-a reproşat: "Să-mi spui, domnule, ce-am câştigat că ne-am jertfit viaţa în revoluţie?" Iancu a luat securea şi s-a năpustit asupra lui. Oamenii au intervenit că altfel îi zdrobea capul. În ziua aceea, Iancu nu a prânzit. S-a refugiat într-o pădurice de carpini şi a plâns cu amar. Doar seara după multe insistenţe s-a întors în casă. Îl chinuia gândul şi se considera vinovat într-o anumită măsură de moartea oamenilor şi nefericirea adusă de revoluţie. Dar nu-i plăceau reproşurile.

 Iancu era generos, dacă cineva îi cerea haina se dezbrăca şi i-o dădea. De această generozitate profitau cerşetorii din zona Crişului, care erau agresivi şi obraznici. Cerşetorii de la Abrud sau Câmpeni nu îndrăzneau. Până şi ei aveau un respect prea mare pentru Iancu ca să îndrăznească. La Vidra nu l-a văzut nimeni beat şi nici nu înjura, spunea doar: Cucuruzul Dumitale …! Când avea haine bune se ducea la biserică, unde ţinea isonul cântărilor şi rostea Tatăl Nostru.

Iancu a fost un bărbat de statură mijlocie, blond cu ochii blânzi de culoarea viorelelor şi cu profilul lungureţ. Purta pantaloni strâmţi vârâţi în cizme cu tureci înalţi,cămaşă albă, cojoc albastru cu blană de miel, iarna cuşmă neagră de miel, vara pălărie simplă cu pană de cocoş. Avea doi cai: Brutus şi Lucia. Era un excelent călăreţ.

Avram Iancu ştia bine ungureşte. Când auzea câte o cântare ungurească îi plăcea tare mult pentru că era ritmată. Ungurii nu-l credeau nebun, ziceau că se preface pentru ca autorităţile să-l lase în pace. Dar uneori lui Iancu i se întuneca mintea de tot. Atunci se răzbuna pe animale sau pe arbori, niciodată pe oameni. A luat o dată o vacă de coarne şi nu a mai lăsat-o să se mişte, abia l-au desţepenit oamenii de coarnele animalului. Altă dată a tăiat un prun cu prune şi la luat cu sine în casă. S-a tolănit în pat şi mânca prune din prun. Nu se ştie cu exactitate când a început să i se întunece mintea. Unii leagă declanşarea bolii de vizita lui Franz Iosif în 1852 prin Transilvania, alţii de umilinţa şi rele tratamente la care a fost supus în închisoare. Cert este că nebunia lui vine dintr-o depresie adâncă, dintr-o dezamăgire combinată cu sentimentul de inutilitate. Iancu, omul iubit şi mai apoi omul umilit nu a reuşit să se întărească sufleteşte pentru că eşecul nu era numai eşecul lui era eşecul moţilor pentru care ceruse acele drepturi. Organismul a reacţionat, iar el s-a refugiat în nebunie. Era conştient de decăderea lui fizică. Zdrenţăros, cu pălărie simplă şi pană roşie îşi consuma zbuciumul lăuntric prin drumeţii ce păreau că nu se mai sfârşesc. La întrebările cuiva care vrea să se asigure dacă el este Iancu, el răspunde că este doar umbra lui Iancu. 

Dacă în tinereţe şi în perioada revoluţiei Iancu se deplasa mai mult călare, în perioada de declin umbla doar pe jos, de parcă ar fi îndeplinit un canon. Avea cu sine două fluiere din lemn de cireş. Unul lung cât un baston care-i folosea de sprijin şi altul scurt pe care îl purta la brâu.                                                                                                                                                                                                                                                                        
 Iancu a murit holtei, fără a mai apuca să se însoare. Evenimentele de la 1848, închisoarea, apoi boala lui au zădărnicit acest eveniment, important în viaţa fiecărui om. Iancu a fost însă un bărbat frumos, un moţ după care femeile întorceau capul. Tradiţia orală păstrează informaţii oarecum vagi despre iubitele lui Iancu. Una din ele a fost soţia unui medic din Câmpeni, căreia oamenii îi spuneau felceriţa. Ea a avut un fecior, căruia oamenii îi ziceau Ţifri şi gurile rele spuneau că e copilul lui Iancu. Ioan Andreica din Câmpeni spune: ”Am cunoscut bine pe Ţifri. Era bolund, suduia pe toţi oamenii. Îl băgaseră să şadă în pivniţa de la primărie, fără foc, fără nimic. Suduia pe domni. … Umbla gol şi rupt, cu ce căpăta de la oameni. Îi dădeau oamenii haine şi mâncare dar nu mânca de la fiecine”.

Horea Lupu din Bucium Poieni spunea că Iancu avea în Abrud o drăguţă unguroaică la care venea călare pe calul lui alb pe care îl chema Brutus. Despre Iancu şi calul lui se făcuseră şi versuri.

Alexandrina Faur din Abrud relata din amintirile tatăl ei, care avea 18 ani când a murit Avram Iancu, despre acest erou, coborât parcă dintr-o tragedie clasică:"De câte ori venea, Iancu era cu haine rele şi neîngrijit şi întotdeauna moşul îl primenea şi-i dădea haine bune şi curate. Dar nu avea grijă de ele, că, după ce pleca, le schimba cu primul om sărac pe care îl întâlnea în cale. Uneori era îngândurat şi tăcut, fără chef de vorbă, dar alteori după un pahar de vin povestea cu moşul ore întregi. Când se afla în toane bune scotea fluierul de la şerpar şi începea să cânte. Şi fuma din pipă. 

Despre Franz Iosef spunea că-i neamţ mincinos. Grofii unguri îl urau de moarte pe Iancu. Încercau să găsească motiv să-l bage la temniţă, dar împăratul a dat ordin că nu are nimeni voie să se atingă de  persoana lui. Asta nu pentru că nu mai putea de dragul lui, ci pentru că se temea ca poporul să nu se răscoale dacă l-ar fi închis pe Iancu". Relevantă este scena când Iancu şede la un capăt de pod cu pipa în gură. Sosesc doi jandarmi, care se opresc în faţa lui şi se pun pe râs. Iancu nu reacţionează la râsul batjocoritor al acestora. Dar la un moment dat a luat pipa din gură şi a scormonit în ea băgăul, l-o golit în palmă şi când jandarmii credeau că-l aruncă jos, s-or trezit amândoi cu el în ochi. De usturime au început să înjure, dar nu s-au atins de Iancu. Acesta, după o vreme, a început să râdă în hohote. 

Când venea, Iancu stătea la familia Faur o zi două, uneori 4-5 zile, alteori o săptămână. De cele mai multe ori era trist şi îngândurat. Când se sătura din stat în loc îşi lua pipa şi zicea: "Mai ies o ţâră pe afară". Pleca fără a-şi lua ziua bună şi nu se mai întorcea o vreme. Nu stătea de vorbă cu nimeni şi intra doar în casele oamenilor de încredere şi ale prietenilor. Iancu a venit o dată pe vreme de iarnă la Abrud cu un lămpaş aprins. Cineva i l-o dat ca să i se vadă pe drum. Era în capul gol că-i zburase vântul colopul. Ana Nicola din satul Bumb, povestea că Iancu umbla îmbrăcat cu o ţundră proastă până în pământ şi era neras. Îi plăcea să cânte din fluier, în special copiilor care stăteau la vite. Îi plăceau tare mult copiii. Se purta cu duioşie şi îi ţinea pe genunchi.

Maria Teoc din Câmpeni spune că lui Iancu îi plăcea carnea friptă pe jar şi cocii. Când venea la Raveca Briciu din Câmpeni, Iancu cumpăra câte un kilogram de carne ca să-i facă tocană. 

Chinul pământesc al lui Avram Iancu a luat sfârşit în ziua de 11 septembrie 1872 la Baia de Criş, toamna, în perioada că erau coapte prunele. Avea 47 de ani.

